|  |  |
| --- | --- |
|  |  |
|  |  |
|  | МИНИСТЕРСТВО ЗА ЕКОНОМИЈА |

ПРЕДЛОГ НА

ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЈАВНИТЕ ПРЕТПРИЈАТИЈА

.

Скопје, Февруари 2018 година

В О В Е Д

ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Извадокот од Нацрт - записникот од Дваесет и третата седница одржана на 15.08.2017 година**,** Владата го задолжи Министерството за економија во соработка со Министерството за финансии да подготват Предлог на закон за изменување и дополнување на Законот за јавните претпријатија, со тоа што ќе се предвиди законска одредба согласно која надлежните органи на јавните претпријатија ќе имаат обврска на својата Веб страна да ги објавуваат годишните (завршни) сметки и финансиските извештаи (тримесечни) со податоци и показатели за нивното финансиското работење во соодветниот период. Согласно заклучокот на Владата, Министерството за економија во соработка со Министерството за финансии пристапи кон изменување и дополнување на Законот за јавните претпријатија со тоа што се предвиде законска одредба согласно која јавните претпријатија имаат должност на Веб страната на јавното претпријатие да ги објавуваат усвоените тримесечни извештаи кој содржат показатели за финансиското работење, годишната сметка и извештајот за работењето на јавното претпријатие, по нивното одобрување од страна на надлежните органи во роковите предвидени со законот. Со предложената измена и дополнување на законот се обезбедува целосно почитување на принципот на транспарентност во работењето на јавните претпријатија, а притоа имајќи ги предвид определбите на Владата на Република Македонија за целосно имплементирање на концептот на отворена валада. Со Предлог законот се врши и промена во условите кои се однесуваат на именување на директори на јавните претпријатија, во насока на дополнување на сертификатите за познавање на англиски јазик со АПТИС, како и бришење на условот за положен психолошки тест и тест за интегритет. Условот за познавање на странски јазик се брише за давателите на јавна услуга од категоријата А, додека за членовите на Управниот одбор и членовите на Надзорниот одбор, покрај овој услов се брише и условот за поседување психолошки тест и тест за интегритет. Согласно Извадокот од Нацрт - записникот од 34-та седница на Владата на Република Македонија одржана на 31.10.2017 година по точка 4**,** во Предлог законот е предвидена и обврска за јавните претпријатија основани од Република Македонија вишокот на средства остварени од работењето на јавното претпријатие да ги уплатат во Буџетот на Република Македонија со можност доколку основачот одлучи истите да се наменат за покривање на загубите на друго јавно претпријатие, за финансиска поддршка и развој за вршење дејност од јавен интерес на правно лице основано од Република Македонија или да се покријат обврски на буџетот спрема фондовите.

II. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГОТ НА ЗАКОН

Целта на предложената измена и дополнување на законот е целосно почитување на принципот на транспарентност во работењето на јавните претпријатија, а притоа имајќи ја во предвид определбата на Владата на Република Македонија за целосно имплементирање на концептот на отворена влада, како и да се даде поголем акцент на стручноста и професионалноста во работењето на вработените, а пред се на органите на управување во јавните претпријатија, наместо досегашната приоритетност на поседување на сертификати за англиски јазик и психолошки тестови. Една од целите на Предлог законот е и порационално искористување на вишокот на средства остварени од работењето на јавните претпријатија основани од Република Македонија.

Законот чие донесување се предлага се заснова на истите начела на кои се заснова и основниот текст на законот.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Пределог законот не предизвикува финансиски импликации врз Буџетот на Република Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на законот не е потребно обезбедување дополнителни финансиски средства и истиот не повлекува материјални обврски за одделни субјекти.

ПРЕДЛОГ

на Закон за изменување и дополнување на Законот за јавните претпријатија

Член 1

Во Законот за јавните претпријатија („Службен весник на Република Македонија“ бр.38/96, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15 и 39/16) во членот 5 ставот 3 се менува и гласи:

„Јавното претпријатие е должно да ги доставува до основачот усвоените тримесечни извештаи кои содржат показатели за финансиското работење, најдоцна 20 дена по истекот на тримесечјето.“

По ставот 3 се додаваат два нови става 4 и 5 кои гласат:

„Јавното претпријатие е должно по усвојување на тримесечниот извештај кој содржи показатели за финансиското работење од страна на управниот одбор на јавното претпријатие, истиот да го објави на својата Веб страна најдоцна 30 дена по истекот на тримесечјето.

Јавното претпријатие кое нема Веб страна, извештајот од ставот 4 на овој член е должно да го објави на Веб страната на основачот.“

Член 2

По членот 7 се додава нов член 7-а кој гласи:

„Член 7-а

Јавното претпријатие е должно годишните сметки и финансиските извештаи да ги објави на својата Веб страна во рок од 15 дена од денот на доставување на годишната сметка до Централниот регистар.

Јавното претпријатие кое нема Веб страна, годишните сметки и финансиските извештаи од ставот 1 на овој член е должно да ги објави на Веб страната на основачот. “

Член 3

Во членот 17 став 3 во алинејата 3 запирката на крајот од реченицата се заменува со сврзникот „и“.

Во алинејата 4 запирката на крајот од реченицата се заменува со точка. Алинеите 5 и 6 се бришат.

Член 4

Во членот 19 став 2 точката 4 се менува и гласи:

„Ги усвојува тримесечниот извештај кој содржи показатели за финансиското работење, годишната сметка и извештајот за работењето на јавното претпријатие;“

Член 5

Во членот 23 став 4 во алинејата 5 по зборовите „ФЦЕ (FCE Cambridge English: First) – положен“ сврзникот „или“ се заменува со запирка, по зборовите „БУЛАТС (BULATS) - најмалку 60 бода“ запирката и сврзникот „и“ се заменуваат со сврзникот „или“ и се додаваат зборовите „АПТИС (АPTIS) - најмалку ниво Б2 (B2), а запирката на крајот од реченицата се заменува со точка“.

Алинејата 6 се брише.

Член 6

Во членот 23-а по ставот 3 се додава нов став 4 кој гласа:

„Директорот е должен да ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие на Веб страната на јавното претпријатие.“

Член 7

Во членот 24-а став 1 во алинејата 6 сврзникот „и“ на крајот од реченицата се заменува со запирка.

Во алинејата 7 точката на крајот од реченицата се заменува со сврзникот „и“ и се додава нова алинеја 8 која гласи:

„- ако и по истекот на рокот определен во членот 5 став 3 и членот 7-а став 1 од овој закон не ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие на Веб страната на јавното претпријатие.“

Член 8

Во членот 26 став 3 во алинејата 3 запирката на крајот од реченицата се заменува со сврзникот „и“.

Во алинејата 4 запирката на крајот од реченицата се заменува со точка.

Алинеите 5 и 6 се бришат.

Член 9

Во членот 27 став 3 по зборот „прегледува“ и по зборот „усвои“ се додаваат зборовите „тримесечните извештаи кои содржат показатели за финансиското работење, “

Член 10

Во членот 30 по ставот 2 се додаваат два нови става 3 и 4 кои гласат:

„Вишокот на средства остварени од работењето на јавното претпријатие основано од Република Македонија а кои не се опфатени со вложувања во јавното претпријатие со инвестиционата програма изготвена согласно деталниот финансиски план, а за која е добиена согласност согласно овој закон, јавното претпријатие ги уплаќа во Буџетот на Република Македонија.

Основачот за вишокот на средствата од работењето на јавното претпријатие кои се уплатени во Буџетот на Република Македонија согласно став 3 од овој член, може да донесе одлука да се покријат загубите на друго јавно претпријатие, да се уплатат на посебна сметка со намена за финансиска поддршка и развој за вршење дејност од јавен интерес на правно лице основано од Република Македонија или да се покријат обврски на буџетот спрема фондовите.„

Член 11

Во членот 37-в во алинејата 3 запирката на крајот од реченицата се заменува со сврзникот „и“.

Алинејата 4 се брише.

Член 12

Одредбите од членот 23 став 4 алинеја 5 од Законот за јавните претпријатија („Службен весник на Република Македонија“ бр. 38/96, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15 и 39/16) и одредбите од членот 5 од овој закон , нема да се применуваат од денот на влегувањето во сила на овој закон до 1 септември 2018 година.

Член 13

Директорот кој е именуван во периодот од денот на влегувањето во сила на овој закон до 1 септември 2018 година, е должен да го исполни условот за познавање на англиски јазик најдоцна во рок од една година од денот на неговото именување.

На директорот кој нема да го исполни условот за познавање на англиски јазик во рокот утврден во ставот 1 од овој член му престанува мандатот.

Член 14

Овој закон влегува во сила осмиот ден од денот на објавувањето во „Службен весник на Република Македонија”.

ОБРАЗЛОЖЕНИЕ НА ПРЕДЛОГ ЗАКОНОТ

I.објаснување на содрЖината на одредбите на предлог законот

Во Република Македонија прашањата поврзани со јавните претпријатија, поточнопоимот на јавните претпријатија, начинот на нивното основање, организација и начин на работење е уредено со Законот за јавните претпријатија (“Службен весник на Република Македонија“ бр. 38/96, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15 и 39/16).

Со членот 1 од Предлог на законот се врши прецизирање и дополнување на членот 5 од основниот текст на законот во однос на рокот за доставување на усвоените тримесечните извештаи кои содржат показатели за финансиското работење на јавното претпријатие до основачот, со воведување на обврска за јавните претпријатија истите задолжително да ги објавуваат на својата Веб страна по усвојување од страна на надлежните органи, најдоцна 30 дена по истекот на тримесечјето, додека јавните претпријатија кои немаат Веб страна извештаите да ги објавуваат на Веб страната на основачот.

Со членот 2 се додава нов член 7-а со кој се воведува обврска за јавните претпријатија годишните сметки и финансиските извештаи да ги објават на својата Веб страна во рок од 15 дена од денот на доставување на годишната сметка до Централниот регистар на Република Македонија, додека јавните претпријатија кои немаат Веб страна годишните сметки и извештаи да ги објавуваат на Веб страната на основачот.

Со членот 3 се интервенира во членот 17 од Законот за јавните претпријатија со кој се уредуваат условите за именување на членови на управен одбор на јавно претпријатие, со тоа што се брише условот за познавање на странски јазик, имајќи предвид што постоечкото законско решение при нивното именување дава поголемо значење на условот за познавање на странски јазик во однос на познавањата на конкретната област во која што претпријатието ја врши дејноста и вештините за одржување на конкурентноста на пазарот на јавните услуги. Исто така се брише и условот за положен психолошки тест и тест за интегритет, иако е често користена алатка за проверка на психолошките карактеристики на кандидати за определени работни места, но проблем претставува фактот што во државата не постојат овластени правни лица кои располагаат со соодветен стручен кадар кои ќе развијат соодветни психолошки тестови за секоја различна работна позиција, вклучувајќи ги и избраните и именуваните лица.

Со членот 4 се врши прецизирање на членот 19 во однос на надлежноста на управниот одбор на јавното претпријатие да ги усвојува тримесечните извештаи кои содржат показатели за финансиското работење на истото.

Со членот 23 се определуваат условите за избор на директор меѓу кои и условот за познавање на странски јазик, кој се менува и дополнува со членот 5 од Предлог законот, со тоа што повторно, се додава АПТИС како дополнителен сертификат што се користи како доказ за познавање на англискиот јазик, а психолошките тестови се бришат.

Со членот 6 се врши дополнување на членот 23-а со нов став 4 со кој се задолжува директорот на јавното претпријатие да ги објавува на Веб страната на јавното претпријатие тримесечниот извештај кој содржи показатели за финансиското работење, годишната сметка и извештајот за работењето на јавното претпријатие.

Со членот 7 се интервенира во членот 24-а од законот, со кој се пропишува разрешување на директорот на јавното претпријатие пред истекот на мандатот доколку во предвидените законски рокови не ги објави на Веб страната на јавното претпријатие тримесечниот извештај кој содржи показатели за финансиското работење, годишната сметка и извештајот за работењето на јавното претпријатие.

Со член 8 се интервенира во член 26 од Законот за јавните претпријатија што се однесува на условот за познавање на странски јазик од страна на членовите и претседателот на надзорниот одбор, односно истиот се брише. Се брише и условот за положен психолошки тест и тест за интегритет кој е често користена алатка за проверка на психолошките карактеристики на кандидати за определени работни места, но поради фактот што во државата не постојат овластени правни лица кои располагаат со соодветен стручен кадар кои ќе развијат соодветни психолошки тестови за секоја различна работна позиција, вклучувајќи ги и избраните и именуваните лица.

Со членот 9 се интервенира во членот 27 од законот, кој се дополнува со обврска за надзорниот одбор да ги прегледува тримесечните извештаи кои содржат показатели за финансиското работење на јавното претпријатие и за истите да дава мислење на управниот одбор, кој не може да ги усвои доколку претходно не добиие позитивно мислење надзорниот одбор.

Со членот 10 се дополнува членот 30 од законот со што се воведува обврска за јавните претпријатија основани од Република Македонија вишокот на средства остварени од работењето на јавното претпријатие да ги уплатат во Буџетот на Република Македонија со можност доколку основачот одлучи истите да се наменат за покривање на загубите на друго јавно претпријатие, за финансиска поддршка и развој за вршење дејност од јавен интерес на правно лице основано од Република Македонија или да се покријат обврски на буџетот спрема фондовите.

Со членот 11 се интервенира во член 37-в од законот, со тоа што се брише условот за за познавање на странски јазик за работното место давателите на јавни услуги од категоријата А, во јавните претпријатија.

Со завршната одредба на членот 12 од Предлог законот се дава одложена примена на условот кој се однесува на познавање на странски јазик при именување на директорот на јавното претпријатие, односно до 1 септември 2018 година

Членот 13 е завршна одредба со која се регулира обврската на директорот именуван до започнување со примена на условот за познавање на странски јазик да го исполни овој услов во рок од една година од денот на неговиот избор, во спротивно му престанува мандатот.

Членот 14 од Предлог законот е завршната одредба за стапување на сила на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените одредби во законот се меѓусебно поврзани во одделни взаемни решенија во самиот закон.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Предложеното решение ќе обезбеди доследна примена и почитување на принципите на транспарентност во финансиските односи и непосреден увид во севкупното работење на јавните претпријатија и поодговорно и постручно работење на органите на управување во јавните претпријатија, кое ќе резултира со поквалитетни јавни услуги за крајните корисници.

IV.ТЕКСТ НА ОДРЕДБИТЕ НА ЗАКОНОТ КОИ СЕ ИЗМЕНУВААТ И ДОПОЛНУВААТ

Член 5

Средствата за работење и развој на јавното претпријатие се обезбедуваат од приходите кои тоа ги остварува со сопственото работење од кредитните средства и од други извори во согласност со закон.

Средствата од Буџетот на Република Македонија и средствата од буџетот на општината, односно градот Скопје на јавното претпријатие се обезбедуваат во согласност со законот со кој се уредуваат условите и начинот за вршење на одделни дејности.

Јавното претпријатие има обврска да доставува тримесечни извештаи до основачот кои ќе содржат показатели за финансиското работење.

Член 7

Јавните претпријатија и друштвата кои вршат дејност од јавен интерес, водењето на сметководството, подготвувањето и поднесувањето на годишната сметка и финансиските извештаи го вршат во согласност со Законот за трговските друштва и усвоените меѓународни сметковод-ствени стандарди и меѓународните стандарди за финансиско известување, објавени во Службен весник на Република Македонија.

Водењето на деловните книги и нивното чување, чувањето на сметководствените документи, како и на годишните сметки и финансиските извештаи се вршат согласно одредбите од Законот за трговските друштва, кои се однесуваат на водењето на трговските друштва.

Член 17

Управниот одбор на јавното претпријатие се состои од најмалку пет, а најмногу 15 членови.

Во управниот одбор основачот именува, односно разрешува претставници од редот на афирмирани и познати стручњаци во областа на предметот на работењето на јавното претпријатие имајќи ја предвид соодветната и правичната застапеност на припадниците на сите заедници.

За претседател и член на управниот одбор може да биде именувано лице кое ги исполнува следните услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,
* има минимум три години работно искуство,
* поседува еден меѓународно признат сертификат или уверение за активно познавање на англискиот јазик не постар од пет години и тоа за претседателот: ТОЕФЕЛ ИБТ (TOEFL iBT) - најмалку 45 бода, ИЕЛТС (IELTS) - најмалку 3.5 бода, ПЕТ (Cambridge English: Preliminary) - положен, БЕК П (Business English Certificatе: Preliminary) - положен или БУЛАТС (BULATS) - најмалку 40 бода или Аптис (АPTIS) - најмалку ниво B1 (Б1); a за членовите: ТОЕФЕЛ ИБТ (TOEFL iBT) - најмалку 30 бода, ИЕЛТС (IELTS) - најмалку 3 бода, КЕТ (КЕТ) (Cambridge English) – положен или БУЛАТС (BULATS) - најмалку 20 бода и
* има положено психолошки тест и тест за интегритет.

Времетрењето на мандатот на членовите на управниот одбор не може да биде подолг од четири години.

Член 19

Управниот одбор на јавното претпријатие ги има сите овластувања да преземе мерки кои, се потребни и корисни заради постигнување на целите на јавното претпријатие во согласност со законот.

Управниот одбор на јавното претпријатие:

1.Го донесува статутот на јавното претпријатие;

2.Ги усвојува програмата за работа и развој на јавното претпријатие;

3.Ја утврдува деловната политика;

4.Ја усвојува годишната сметка и извештајот за работење на јавното претпријатие;

5.Одлучува за употребата на средствата остварени со работењето на јавното претпријатие и покривањето на загубите;

6.Ги донесува одлуките за инвестиции;

7.Ги утврдува цените на производите и услугите;

8.Одлучува за внатрешната организација на јавното претпријатие;

9.Го донесува актот за утврдување на висината на вредноста на бодот за пресметување на платите на вработените во јавното претпријатие.

10.Врши други работи утврдени со актот за основање и статутот на јавното претпријатие и

11.Го избира и разрешува директорот на јавното претпријатие, основано од Владата на Република Македонија врз основа на јавен конкурс.

Член 23

Со работата на јавното претпријатие раководи директор, што го избира односно разрешува Управниот одбор.Директорот на јавното претпријатие може да определи вработен кој во негово отсуство го заменува и го води тековното работење на јавното претпријатие.

Директорот се избира со мандат од четири години.

Со работата на јавното претпријатие, основано од страна на општината, односно градот Скопје, раководи директор што го избира, односно разрешува градоначалникот на општината, односно градот Скопје. За именување на директор се објавува јавен оглас во три дневни весници, кои се издаваат на целата територија на Република Македонија, од кои во еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

За директор може да биде именувано лице кое ги исполнува следните услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,
* има минимум пет години работно искуство,
* поседува еден од следните меѓународно признати сертификати или уверенија за активно познавање на англискиот јазик не постар од пет години и тоа: ТОЕФЕЛ ИБТ (TOEFL iBT) - најмалку 74 бода, ИЕЛТС (IELTS) - најмалку 6 бода, ИЛЕЦ (ILEC Cambridge English: Legal) - најмалку Б2 (B2) ниво, ФЦЕ (FCE Cambridge English: First) – положен или БУЛАТС (BULATS) - најмалку 60 бода, и
* има положено психолошки тест и тест за интегритет.

Директорот на јавното претпријатие го обезбедува спроведувањето на одлуките и заклучоците на управниот одбор, учествува во спроведувањето на основите на програмата за работа и развој, учествуваат во утврдувањето на критериуми за користење и располагање со средствата и употребата на средства остварени со работењето на јавното претпријатие , врши усогласување на деловната активност на јавното претпријатие и врши други извршни работи во врска со работата и работењето на јавното претпријатие утврдени со статутот.Функцијата директор и член на надзорниот одбор за контрола на јавното претпријатие е неспојлива со функцијата пратеник во Собранието на Република Македонија и функциите претседател и членови на Владата на Република Македонија, како и член на Советот и градоначалник на општината и градот Скопје за јавните претпријатија, основани од општината, односно градот Скопје.

Член 23-а

Директорот е должен секои шест месеца да доставува извештај за работата на јавното претпријатие до управниот одбор, односно градоначалникот на општината, односно на градот Скопје.

Во извештајот од ставот 1 на овој член директорот е должен особено да достави податоци за видот и обемот на работите извршени при обавување на дејноста на јавното претпријатие, како и податоци за финансиското работење.

Ако од извештајот за работа се утврдат недостатоци и/или загуби во финансиското работење, директорот е должен истите да ги отстрани во наредните шест месеца.

Член 24-а

Директорот на јавното претпријатие се разрешува пред истекот на мандатот, во следните случаи:

* на негово барање,
* ако настане некоја од причините, поради кои според прописите за работни

односи му престанува работниот однос согласно со закон,

* ако не работи и постапува според закон, статутот и актите на јавното

претпријатие или неоправдано не ги спроведува одлуките на управниот одбор или постапува во спротивност со нив,

* ако со својата несовесност и неправилна работа предизвика штета на јавното

претпријатие,

* ако ги занемарува или не ги извршува обврските и со тоа ќе настапат нарушу-

вања во вршењето на дејноста од јавен интерес на јавното претпријатие,

* ако не достави извештај согласно со членот 23-а став 1 од овој закон и
* ако и по истекот на рокот определен во членот 23-а став 3 од овој закон не ги отстрани недостатоците или и во тој рок повторно има недостатоци и/или заагуби во финансиското работење.

Управниот одбор, односно градоначалникот на општината, односно на градот Скопје, во случаите од ставот 1 на овој член ќе донесе за раљзрешување на директорот.

Член 26

За вршење контрола на матреијално-финансиското работење на јавното претпријатие се формира надзорен одбор за контрола на материјално-финансиското работење (во натамошниот текст: надзорен одбор) од пет члена.Времетраењето на мандатот на членовите на надзорниот одбор не може да биде подолг од четири години.

Членовите на надзорниот одбор од ставот 1 на овој член ги именува, односно разрешува основачот.

За член на надзорниот одбор може да биде именувано лице кое ги исполнува следните услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,
* има минимум три години работно искуство,
* поседува еден меѓународно признат сертификат или уверение за активно познавање на англискиот јазик не постар од пет години и тоа за претседателот: ТОЕФЕЛ ИБТ (TOEFL iBT) - најмалку 45 бода, ИЕЛТС (IELTS) - најмалку 3.5 бода, ПЕТ (Cambridge English: Preliminary) - положен, БЕК П (Business English Certificatе: Preliminary) – положен или БУЛАТС (BULATS) - најмалку 40 бода или Аптис (АPTIS) - најмалку ниво B1 (Б1); a за членовите: ТОЕФЕЛ ИБТ (TOEFL iBT) - најмалку 30 бода, ИЕЛТС (IELTS) - најмалку 3 бода, КЕТ (КЕТ) (Cambridge English) – положен или БУЛАТС (BULATS) - најмалку 20 бода и
* има положено психолошки тест и тест за интегритет.

Член 27

Заради вршење на работите на контрола надзорниот одбор за контрола може да врши испитување на лице место на сите документи и списи на јавното претпријатие.Надзорниот одбор за контрола може заради испитување на документите и списите на јавното претпријатие да повика стручни лица кои ќе му помагаат во решавањето на надзорот.

Членовите на надзорниот одбор за контрола можат да присуствуваат на седницата на управниот одбор и им се доставува покана со сите материјали што им се доставуваат на членовите на управниот одбор.

Надзорниот одбор за контрола задолжително ги прегледува годишните сметки и извештајот за работа на јавното претпријатие и по прегледувањето му дава мислење на Управниот одбор. Управниот одбор не може да ги усвои годишните сметки и извештајот за работењето на јавното претпријатие , ако претходно не добие позитивно мислење од надзорниот одбор за контрола.

Надзорниот одбор за контрола може да дава одобрение на актите донесени од управниот одбор, доколку тоа е утврдено со статутот на јавното претпријатие.

Извештајот за прегледот на годишните сметки и извештајот за работењето на јавното претпријатие со свое мислење, надзорниот одбор за контрола му го доставува на министерот за финансии.. Во извештајот до министерот за финансии, надзорниот одбор за контрола го известува за состојбата на јавното претпријатие врз чие работење врши контрола.Надзорниот одбор за контрола копие од извештајот му доставува и на министерот надлежен за работите на соодветната дејност.

Надзорниот одбор задолжително се состанува најмалку четири пати годишно.

Член 30

Основачот,вишокот на средствата остварени од работењето на јавното претпријатие го вложува во јавното претпријатие врз основа на детални финансиски планови.

Јавните претпријатија се должни годишно да изработуваат детални финансиски планови кои ќе ги содржат сите приходи и расходи на јавното претпријатие, инвестициите со динамиката на нивното реализирање.

Член 37-в

Давателот на јавна услуга од категорија А, треба да ги исполни следните посебни услови за работното место:

* Стручни квалификации: најмалку 240 кредити стекнати според ЕКТС или завршен VII/1 степен,
* Работно искуство и тоа:
* за нивото А1: најмалку четири години работно искуство во струката, од кои најмалку две години на раководно работно место во јавен сектор, односно најмалку шест години работно искуство во струката, од кои најмалку три години на раководно работно место во приватен сектор,
* за нивото А2: најмалку три години работно искуство во струката, од кои најмалку две години на раководно работно место во јавен сектор, односно најмалку пет години работно искуство во струката, од кои најмалку три години на раководно работно место во приватен сектор или
* за нивоата А3 и А4: најмалку две години работно искуство во струката, од кои најмалку една години на работно место во јавен сектор, односно најмалку четири години работно искуство во струката, од кои најмалку две години на раководно работно место во приватен сектор,
* Активно познавање на компјутерски програми за канцелариско работење, преку приложување на потврда,
* Познавање на еден од трите најчесто користени јазици на Европската унија (англиски, француски, германски), преку приложување на меѓународно признат сертификат издаден од официјален европски тестатор, член на здружението ALTE на европски тестатори, или уверение од меѓународна институција на А1 (А1) нивото на ЦЕФР (CEFR), односно БУЛАТС или ТОЕФЕЛ ПБТ најмалку 310 бода, ТОЕФЕЛ ЦБТ најмалку 35 бода или ТОЕФЕЛ ИБТ најмалку 10 бода, или ДЕЛФ, ТЦФ, ТЕФ; или Гете Сертификат и
* Други посебни работни компетенции утврдени во актот за систематизација на работни места за соодветното работно место.